b"\n_START_ARTICLE_\nCal Marquet (Golm\xc3\xa9s)\n_START_SECTION_\nDescripci\xc3\xb3\n_START_PARAGRAPH_\nCal Marquet, ubicat a la part m\xc3\xa9s antiga del poble, t\xc3\xa9 una fa\xc3\xa7ana rectangular, la cara m\xc3\xa9s estreta de la qual pertany a la fa\xc3\xa7ana. seguint els par\xc3\xa0metres de les cases de pag\xc3\xa8s, l'edifici consta de tres plantes: una baixa on es dipositen els cups i els cellers; una primera, amb els espais d'habitaci\xc3\xb3, i la golfa, oberta a l'exterior, per a permetre l'entrada dels vents i aix\xc3\xad afavorir l'assecada dels cereals._NEWLINE_La porta d'entrada \xc3\xa9s de mig punt, adovellada. L'element m\xc3\xa9s destacat de la fa\xc3\xa7ana s\xc3\xb3n, per\xc3\xb2, les golfes: formen una obertura m\xc3\xa9s gran que la porta, organitzada en un arc escarser apuntat que descansa en unes motllures que fan la funci\xc3\xb3 de capitell. L'edifici, amb alguna reforma al llarg dels anys, guarda la seva estructura origin\xc3\xa0ria. Cal destacar els cups i el celler, amb piques de pedra per l'oli i el vi._NEWLINE_Hi ha un cup, amb arcada de mig punt que donava entrada a l'espai destinat al mol\xc3\xad d'oli; la porta i el tapiat s\xc3\xb3n obra del segle XIX; a la part esquerra de l'arcada hi ha una pedra que deixa un espai buit que t\xc3\xa9 la funci\xc3\xb3 d'\xc3\xa9sser el ponedor de les gallines._NEWLINE_El cup est\xc3\xa0 cobert per dues arcades de pedra mal tallada; els seus murs es componen de carreus de pedra rectangular recoberta de ma\xc3\xa7oneria; la seva utilitzaci\xc3\xb3 com a cup per al vi va acabar a finals del segle XIX a conseq\xc3\xbc\xc3\xa8ncia de la desaparici\xc3\xb3 de les vinyes (amb la construcci\xc3\xb3 del Canal d'Urgell la vinya i les oliveres van desapar\xc3\xa8ixer deixant inutilitzades tots els cups i molins d'oli que existien)\n_START_SECTION_\nHist\xc3\xb2ria\n_START_PARAGRAPH_\nCal Marquet \xc3\xa9s anomenat per la documentaci\xc3\xb3 com una de les cases m\xc3\xa9s fortes del poble; apareix sovint fent donacions de terres a l'esgl\xc3\xa9sia a partir de 1650. Es creu que la seva construcci\xc3\xb3 respon a una de les primeres del poble, perqu\xc3\xa8 est\xc3\xa0 ubicada al lloc m\xc3\xa9s alt del tur\xc3\xb3 golmesenc i seguint la corba que produeix dit tur\xc3\xb3._NEWLINE_El renom Marquet respon al cognom Carulla. Segons J. Torres aquest cognom apareix per primera vegada el 1755 i procedeix de Bellpuig._NEWLINE_A l'arxiu parroquial de Golm\xc3\xa9s trobem documents que parlen de Cal Marquet ja el 1580; la casa pairal apareix fent abundants donacions a l'esgl\xc3\xa9sia i pagant els delmes; \xc3\xa9s una de les primeres cases a aixecar-se dins la vila. Cal Marquet no apareix amb aquest nom als documents, si no com la fam\xc3\xadlia Calder\xc3\xb3, que fent l'arbre geneal\xc3\xb2gic s'arriba a l'actual cognom de Gou."